มีตุ่มสีขาวขึ้นที่หัวนมข้างขวาลักษณะเหมือนสิว มีอาการเจ็บเมื่อโดน อาการเจ็บเหมือนช่วงประจำเดือนใกล้มา ลองบีบแล้วไม่มีหนองไม่มีเลือดคะ เคยไปตรวจเป็นก้อนเนื้องอกธรรมดาที่หน้าอก ไม่แน่ใจว่าเกี่ยวกันไหมคะ
สวัสดีค่ะ ตุ่มสีขาวบริเวณหัวนมข้างขวา เจ็บ ดังกล่าวมานั้น อาจจะเกิดจากการมีรูขุมขนอักเสบที่บริเวณผิวหนัง หากมีการอักเสบหรือติดเชื้อแบคทีเรียร่วมด้วย อาจจะมีฝีหนองเกิดขึ้น สาเหตุอื่นๆเช่นผื่นผิวหนังอักเสบจากโรคภูมิแพ้ทำให้มีผื่นที่บริเวณหัวนม ผื่นผิวหนังอักเสบจากการแพ้สารสัมผัสที่ใช้เช่นสบู่ โลชั่นที่มาโดน ตุ่มจากการถูกแมลงกัด หรืออาจเป็นตุ่มจากก้อนที่เต้านมหรือหัวนมที่อักเสบได้เช่นกันการให้ได้การวินิจฉัยที่แน่ชัด จำเป็นต้องเห็นรอยโรคจริงร่วมด้วย จะพอแยกได้ว่าน่าจะเป็นความผิดปกติที่ผิวหนังหรือที่เต้านมหรือหัวนมค่ะดังนั้นหากมีอาการเจ็บมากขึ้น ตุ่มใหญ่ขึ้นเรื่อยๆไม่ยุบไป ควรไปพบแพทย์เพื่อตรวจเพิ่มเติม ก้อนเนื้อธรรมดาที่หน้าอกที่เคยเป็น หากเป็นภายในเนื้อเต้านมเลย ไม่น่าจะมีอาการเป็นตุ่มขึ้นที่หัวนมได้ อาจจะเป็นจากคนละสาเหตุกันค่ะเบื้องต้นไม่ไปแกะหรือบีบบริเวณที่เป็นเพื่อลดโอกาสการติิดเชื้อ ยังไม่เอายาอะไรไปทาเอง หากเจ็บปวดสามารถรับประทานยาแก้ปวดเพื่อบรรเทาอาการได้ ใช้น้ำเปล่าสะอาดล้างภายนอก ไม่เอาสบู่ถู ใส่เสื้อผ้าที่ไม่รัดหรืออับชื้นบริเวณดังกล่าว